Den varierede og storslåede natur i Nationalpark Thy er noget ganske særligt, det mener den amerikanske avis The New York Times i hvert fald. En vandretur gennem den særprægede natur i Nationalpark Thy efterfulgt af et kig ind i oplevelsescenteret er nemlig blandt nogle af de ting, den anerkendte amerikanske avis New York Times mener, man bør opleve i 2022. - Stille klitter, sammenfiltrede skove og den nærmest mytiske storm får denne region i det nordvestlige Jylland så langt væk fra København, som man overhovedet kan komme, skriver AnneLise Sørensen, der er skribent for The New York Times. Naturen gør forskellen Avisen laver hvert år en liste over de mest seværdige steder på kloden. I år er området Thy fra Nordjylland nummer 27 på listen, der blandt andet også tæller Grønland, Nordmandiet i Frankrig og Marrakesh i Marokko. -	Vi er så utrolig stolte og glade. Det bliver næsten ikke større, siger direktør i Destination Nordvestkysten Peter Krusborg Pedersen og fortsætter: - Der er også perspektiver i det, fordi det får kendskabet til Thy udover den internationale rampe. Noget tyder på, at det især er naturen, der spiller en rolle i forbindelse med udvælgelsen af netop Thy som besøgsmål. Udover Nationalpark Thy, bliver Thy også fremhævet for sit store fokus på vindenergi. Det gør sig synligt med det nationale testcenter for store vindmøller, Testcenter Østerild, som avisen også mener, man bør besøge. Nordjysk øl og fisk Den nordjyske øl og mad får da også et par kommentarer med på vejen fra USA. Avisen mener, at en øl fra Thisted Bryghus, en frisk fisk fra fiskeauktionen hos Medvind og nationalparktallerken fra Stenbjerg Kro er særlig kulinarisk forkælelse. Og det kommer ikke bag på direktøren i Destination Nordvestkysten. - Jeg er glad for, at der er andre end os, der får øjnene op for det, siger han og fortsætter: - En kulinarisk scene er ikke det samme som Michelin-restauranter. Thy har længe arbejdet på at skabe lokale, friske råvarer, og nu bliver det endelig anerkendt. Thy er ikke den første nordjyske by, der har været på The New York Times' prestigefyldte liste over steder, man skal besøge. Tidligere har Aalborg også været nævnt. Se hele listen her . Hvad er det, Thy kan, som tiltrækker turister og tilflyttere til området? Få svaret i serien Thy, håb og kærlighed:
The New York Times udpeger hvert år de 52 mest besøgsværdige steder. Denne gang er Thy med.